ཡང་ཁོང་གིས་གླིང་སྒྲུང་ཨ་གྲགས་གཟི་རྫོང་ཞིག་ཕབ་པའི་ཡིག་མཁན་དང་ཆོས་བདག་གཉིས་ཀ་དབོན་སྤྲུལ་བསྟན་པའི་དབང་ཕྱུག་ཚང་ཡིན་པར་མ་ཟད།ཁོང་རྣམ་གཉིས་ཕན་ཚུན་དད་འདུན་དང་ཐུགས་སྣང་ཤིན་ཏུ་མཐུན་པོར་ཡོད་པ་དང་།སྤྲུལ་སྐུ་བསྟན་པོ་ཚང་ལ་ཨ་གྲགས་གཟི་རྫོང་དང་འབྲེལ་བའི་སྒོ་ནས་གཟི་བརྟག་ཐབས་ཀྱི་མན་ངག་མང་པོ་ནང་མཆིད་ཀྱི་ཚུལ་དུ་བཤད་པར་བཤད།མདོར་ན་ཁོང་ལ་དགོངས་པ་ཀློང་རྡོལ་བའི་སྒྲུང་སྡེ་དུ་མ་ཡོད་པ་དང་།གཞན་ཁྱི་མོ་མ་བུ་ཞིག་གི་ལས་དབང་ལ་སྙིང་བརྩེས་བླངས་པའི་ཁྱི་མགུར་ཟེར་བ་སོགས་གསུང་སྐོར་མི་ཉུང་བ་ཡོད་པར་བཤད་ཀྱང་ད་ལྟ་མཇལ་ཡུལ་དུ་བཞུགས་མིན་མི་ངེས་འདུག།གཞན་ཁོང་གི་སྐུ་ཚེའི་ནང་ཕྱག་འཁོར་སྐོར་རྒྱུ་ལ་ཐུགས་གཙིགས་བྱེད་པ་དང་།ཕྱག་འཁོར་གྱི་ཡུ་བའི་རྟིང་བར་ཡི་གེ་ཨ་ཡིག་ཅིག་བརྐོས་ཡོད་ཅིང་།ཁོང་གིས་མཚམས་མཚམས་སུ་ཨ་ཡིག་དེ་ལ་ལྕེ་ལྡག་རེ་བྱེད་སྲིད་ཅིང་དེ་ཅིའི་དོན་ཡིན་དྲིས་ན་འདི་ནི་ལྗགས་བྱིན་གྱིས་རླབས་པ་ཡིན་ཞེས་ལན་གསུངས་པ་ལྟ་བུ་ཕལ་བའི་མིའི་ཚུལ་དང་མི་མཐུན་པའི་སྤྱོད་ལམ་འགའ་ཡོད་པ་དང་།མཚམས་མཚམས་སུ་ངའི་ཆོས་རྒྱུད་རྒྱལ་བ་ཇོ་ནང་བ་ཡིན་ཡང་ཐིམ་ས་ནི་རྙིང་མ་བ་ཡིན་སོང་།ཞེས་གསུང་མི་འབྱོན་པར་ཡུན་རིང་ལ་མི་འགུལ་བར་བཞུགས་སྲིད་པ་དང་།སྐབས་རེར་ཀུ་རེའི་ཚུལ་གྱིས་འཚོ་བའི་ཁྲོད་ཀྱི་གསུང་བཤད་ཡོད་ཚད་ཚིགས་བཅད་ཀྱི་ལམ་ནས་གསུང་དུས་ཀྱང་ཡོད་ཟེར།༼གཞན་ཡང་བསམ་མི་ཁྱབ་པའི་གནས་ཤིག་ནི།དད་པ་ཅན་གྱི་སྐྱེས་པ་ཞིག་གི་སྐེ་ན་གཟི་རིན་ཐང་ཅན་ཞིག་ཡོད་པ།ལུང་སྐུད་ཆད་མེད་ཀྱང་གཟི་གར་སོང་མེད་པར་བོར།མི་དེ་ལ་ཕངས་འགྱོད་ཆེན་པོ་བྱུང་ནས་གཟི་དེ་ཆག་སོང་བ་ཨེ་ཡིན་སྙམ་ནས་ཉལ་སའི་ནང་སོགས་གང་སར་བཙལ་ཡང་ཆག་འཕྲོ་མ་རྙེད་སྐབས།ཐབས་ཤིག་རྙེད་པ་ནི་བླ་མ་ཚང་ལ་ཞུས་ན་བཟང་བ་དྲན་ཏེ་བླ་མའི་མདུན་དུ་གཅར་ནས་གཟི་བོར་ཚུལ་གསལ་བཤད་བཅས།བླ་མ་ཚང་གིས་བདག་གི་གཟི་དེ་ཕྱིར་རྙེད་ཐབས་ཤིག་ངེས་པར་དགོས་ཞེས་ཨུ་ཚུགས་ནན་གྱིས་བྱས་ཀྱང་།དེང་ཐོག་བླ་མས་ཁྱོད་ཀྱིས་གཟི་བོར་སོང་ན་ང་མིག་མེད་པའི་ལོང་བ་ཞིག་གིས་ཕྱིར་ཇི་ལྟར་རྙེད་ཅེས་བཀའ་བཀྱོན་པའི་ཚུལ་བྱས།ཡིན་ན་ཡང་སྐྱེས་པ་དེས་བླ་མ་མགོ་བོས་དེད་དེ་རེ་བ་ཞུས་མཐར།བླ་མས་ཡུན་རིང་ལ་ཞལ་གསུང་མི་འབྱོན་པར་བཞུགས་རྗེས་མི་གཞན་པ་ཞིག་ལ་སྐད་ཆ་བཤད་པའི་ཉམས་ཀྱི་སྒོ་ནས།ཨེ།གཉན་ཆེན་ཧེ་བ་ཁྱོད་ཀྱིས་མི་འདིའི་གཟི་ཁྱེར་ཨེ་ཡོད།ཡོད་ན་ཕྱིར་སྤྲོད་རོགས་ཞེས་གསུངས་ནས་ཡུན་རིང་ལ་བཞུགས།ཡང་སྟོང་མཚོའི་བདག་མོ་ཁྱོད་ཀྱིས་མ་ཁྱེར་རམ་སོགས་ཡུལ་ལྷ་གཞི་བདག་མིང་གོ་མྱོང་དང་མ་མྱོང་བ་མང་པོ་ཞིག་གི་མིང་ནས་བོས་ཏེ་རེ་རེ་བཞིན་དྲིས་ཤིང་།མཚམས་མཚམས་སུ་སྐད་ཆ་ནང་དོན་མི་གོ་བ་ཡང་མང་པོ་གསུངས་པའི་མཐར།ཨོ་ལེ་ཁྱོད་མ་གཞི་ནས་རྐུ་ལག་ངན་གནས་ས་ཞིག་ཡིན་ཐལ་མོ།ཞེས་གཟུགས་མི་མཐོང་བའི་མི་མང་པོ་ཞིག་ལ་ཁ་བརྡ་གསུང་བཞིན་པའི་ཉམས་ཀྱིས་ཕྱག་གིས་དབུ་ལ་རེག་ཙམ་བྱས་པ་དང་ལྷན་གཟི་དེ་མངོན་གསུམ་དུ་བླངས་ནས་བདག་པོ་ལ་ཕྱིར་སྤྲད་པ་རེད་ཟེར་བའི་ལོ་རྒྱུས་སྒྲུང་གཏམ་ལྟ་བུ་ཞིག་འདུག།འོན་ཀྱང་གཏམ་རྒྱུད་འདི་ལ་ཁ་མི་མཚུངས་པའི་བཤད་སྲོལ་གཉིས་གསུམ་མཆིས་ལ།འགའ་རེས་བཤད་ན་གཏམ་རྒྱུད་འདི་བླ་མ་གཞན་པ་ཞིག་གི་མཛད་པ་ཡིན་ཚོད་ལས་གུ་ར་བླ་མ་དང་འབྲེལ་ཡོད་ཀྱི་གནས་ཚུལ་དེ་འདྲ་ཞིག་ཡོད་པ་གོ་མྱོང་མེད་ཟེར་མཁན་ཡང་ཡོད་པས་ད་དུང་རྩད་ཞིབ་གལ།༽ཡང་སྤྱི་ལོ་གཅིག་སྟོང་དགུ་བརྒྱ་དོན་དྲུག་ལོར་ཁོང་ལ་རྨི་ལམ་དུ་བུད་མེད་མཛེས་མ་ཞིག་གིས་བཤད་པ་ཡིན་གསུངས་ནས་བརྡ་ཚིག་ཅིག་ཕབ་ཏེ་ཁམས་དགེ་སློང་བློ་ཤེར་ཟེར་བར་བསྐུར་བ་ནི།༈བྱི་ལ་ཕྱི་ཡི་རི་རྫོང་ཁོང་ནས་ཞིགཿགླང་ཆེན་མགོ་ལ་གསེར་གྱི་ཉི་མ་ཤརཿརྒྱ་སྟག་ནགས་ལ་མཆོང་དུས་གྲ་འཛུམ་རྒྱསཿཡོས་བུའི་སྤྱི་གཙུག་དུང་གི་ཟླ་བ་ཚེསཿརྫ་རྔའི་གནམ་ལྕགས་བྲག་རིའི་རྩེ་ལ་གཟེརཿཁྱབ་བརྡལ་ཡངས་པའི་ཁྲི་གདུགས་མཁའ་རུ་ཤརཿཞེས་པ་སོགས་ལུང་བསྟན་འགའ་ཕབ་པ་ཡིག་ངོར་འགོད་མཁན་དེ་ད་ལྟ་ཡང་འཚོ་བའི་ངང་བ་འོད་ཁོ་ཞེས་གུ་ར་བླ་མ་ཚང་ལ་ཆ་རྒྱུས་ཆེན་པོ་ཡོད་པར་གྲགས་པ་དེ་ཡིན་འདུག་ལ།བརྡ་ལུང་འདིའི་ནང་དོན་ལྟར་ན་ཡུལ་ཁམས་སྤྱི་ལ་འགྱུར་བ་གོ་རྒྱུ་ཅན་ཞིག་ཡོད་ངེས་འདུག་ཅེས།ཤེས་ལྡན་དཔྱོད་ལྡན་མང་པོས་མཐོང་ཆེན་མཛད་པས་ཁོའི་བློ་ངོ་རུ་ཡང་ཕལ་ཆེར་ཅིག་འདུག་ཅེས་བཤད་པ་དེ་བྲིས་པ་ཡིན།གང་ལྟར་ཁོང་གིས་མ་འོངས་པའི་གནས་ཚུལ་མང་པོ་མཁྱེན་ཚུལ་དང་།བརྡ་དང་ལུང་བསྟན་བཤད་པར་ཐོགས་སྒྲིབ་མེད་ཚུལ།གྲུབ་པའི་རྟགས་ངོམ་ཚུལ་མང་པོ་ཞིག་ཡུལ་ཁང་སར་སྡེ་བའི་རྒན་རིམ་པ་ཕལ་མོ་ཆེ་སུའི་ངག་ཐོག་ཏུ་ཡང་ཐར་ཐོར་རེ་ཡོད་ཚོད་དུ་འདུག།དཔེར་ན་རིག་གསར་གྱི་སྐབས་ཁོང་ལ་སྤྱན་མེད་པས་ཁྲིམས་ཁང་ངོ་མར་ཕེབས་མ་དགོས་ཀྱང་།ལྷ་འདྲེ་གདོན་བགེག་གི་ལྟ་བ་ཅན་དང་བཤུ་གཞོག་པ་ཞེས་པའི་ཞྭ་ནག་བཀོན་ཡོད་པ་དང་།ཉིན་ཞིག་མཱ་གྱི་ལིང་ངམ་མཱ་ཧྲུའུ་ཅུའུ་ཟེར་བའི་མགོ་ཁྲིད་ཅིག་གིས་བཙན་དྲག་གི་སྒོ་ནས་ཁོང་ལ་ཁྱོད་བླ་མ་ཟེར་བའི་མང་ཚོགས་ལ་བཤུ་གཞོག་བྱེད་མཁན་དག་གི་ཁྲོད་ཀྱི་གཏེ་བོ་གཅིག་ཡིན་པས།དེ་རིང་ཁྱོད་ཀྱིས་ང་ལ་མོའུ་ཀྲུའུ་ཞིའི་རྩོམ་བཏུས་ཚན་པ་འགའི་རྒྱུགས་སྤྲོད་དགོས།དེང་ཐོག་ངས་ཁྱོད་ཀྱི་གོ་སར་ཐེངས་གཅིག་འདོན།དེ་ནས་ཁྱོད་ཀྱིས་ངས་བཏོན་པ་ཇི་མ་ཇི་བཞིན་ཕྱིར་གདོན་ཐུབ་དགོས།གལ་སྲིད་མ་ཐུབ་ན་ཆད་པ་དྲག་པོ་ཡོད་ཟེར་ནས་ཤོག་གྲངས་དྲུག་ཡས་མས་ཤིག་ཤར་གྱིས་སྒྲོག་འདོན་བྱས་རྗེས།ཡ།ད་ཁྱོད་ཀྱིས་མྱུར་དུ་ཐོན་ཞེས་གཤེ་གཤེ་བཏང་སྐབས།བླ་མས་ཡ་ཡ་ངས་འདོན་ཨེ་ཤེས་ཤིག་ལྟ་གསུངས་ཏེ།གོང་དུ་མཱ་གྱི་ལིང་ཟེར་བའི་མགོ་ཁྲིད་དེས་བཏོན་པའི་ཤོག་ངོས་དྲུག་ཏེ་མཇུག་ནས་ཡར་གོ་ལྡོག་ནས་ཤར་རེར་བློ་ཐོག་ནས་གསུངས་ཏེ་མགོར་ཕུད་པས།མཱ་ཧྲུའུ་ཅུའུ་ཁོ་རང་དང་དེར་ཡོད་ལས་བྱེད་པ་ཚང་མ་ཧ་ལས་སོང་།གནས་ཚུལ་ཡ་མཚན་པ་དེས་རྐྱེན་བྱས་དེའི་ཕྱིས་སུ་ལས་བྱེད་པ་ཚོས་ནང་གྲོས་ལ།མྱི་རྒན་མིག་ལོང་འདི་ལྷ་འདྲེ་དོན་བགེག་གང་གི་རིགས་ཡིན་མི་ཤེས་ཀྱང་།ཕལ་བའི་མི་ཞིག་ཡེ་ནས་མིན་པས་འདི་རང་གར་བཞག་ན་དགའ་ཞེས།དེ་ནས་བཟུང་དགག་རྒྱག་ཚོགས་ཆེན་གང་གི་སྐབས་ཡིན་ཡང་ཁོང་ལ་རྡུང་རྡེག་མ་བྱས་བྱུང་ཟེར།རྗེས་མར་སྤྱི་ལོ་གཅིག་དགུ་དོན་དགུ་འམ་བརྒྱད་ཅུ་ཡས་མས་ཤིག་ལ་༼ལྷོ་ཕྱོགས་ནས་འོང་བ་ཡིན་ཟེར་བའི་བླ་མ་ཞིག་མདུན་དུ་གཅར་ནས་ཁོང་རྣམ་གཉིས་གྲོགས་མཆེད་ཡིན་ཚུལ་སོགས་མང་པོ་གླེང་མཐར།བལ་ཕྱིང་གསར་བ་རེ་དང་བཅའ་ལག་འགའ་འཚམས་རྟགས་སུ་ཕུལ་ནས་སོང་།ཁོང་གིས་བླ་མ་དེ་ནི་སྡེ་དགེའི་གོར་བདག་རྟེན་མཁན་ཞིག་རེད་འདུག་པས་གོར་བདག་གིས་འཁུ་ལྡོག་བྱས་སོང་ཚུལ་གསུངས་ཏེ་སྐུ་སྙུན་མགོ་བཟུང་སོང་ཞེས་ངང་བ་འོད་ཁོས་བཤད།༽སྐུ་སྙུན་བཞེས་ཚུལ་མཛད་དེ།གསའི་དྲུག་ཆེན་སུམ་མདོའི་རྫོང་སྨན་ལ་སྟོན་དུ་ཕེབས།དུས་དེར་དཔལ་ཡུལ་སྤྲུལ་སྐུ་མགར་ཀློང་པདྨ་བདེ་ཆེན་མཁའ་ཀློང་ཡངས་པ་མཆོག་ཁོང་ཡོད་སར་ཕེབས་ནས་ཞལ་ཏ་གསུང་གླེང་མང་པོ་གནང་མཐར།སྤྲུལ་མགར་ཀློང་ཚང་ཚང་ཕེབ་རན་དུས་ཁམས་གཙང་གཏེར་ཆེན་རིན་པོ་ཆེའི་སློབ་ཆེན་སྨན་པ་མཐུ་ལྡན་དེར་བཞུགས་ཡོད་པ་ལ་ཁྱེད་ཀྱིས་གུ་ར་བླ་མ་ལ་ལྟ་བའི་གསལ་འདེབས་བྱེད་རྒྱུ་མ་བརྗེད་དང་།ཁོང་ལྟ་བུའི་སྐྱེས་བུ་ཁྱད་འཕགས་མེད་ཚུལ་སོགས་ཆེད་གསུང་གནང་ནས་ཕེབས་སོང་བ་དང་།སྨན་པ་མཐུ་ལྡན་ཚང་བླ་མའི་མདུན་དུ་ཐེངས་འགའ་ལ་ཕེབས་ནས་ཞལ་ཏ་མཛད་པ་དང་།སྨན་པ་མཐུ་ལྡན་གྱིས་ཉེ་གམ་གྱི་མི་རྣམས་ལ་གུ་ར་བླ་མ་ལྟ་བུའི་བླ་མ་རྟོགས་པ་མཐོན་པོ་ཅན་དཀོན་མོ་རེད་ཅེས་གསུངས་པ་སྐབས་དེར་ཉེ་གམ་དུ་ཡོད་པའི་ངང་བ་འོད་ཁོ་སོགས་ལ་གསལ་བོ་བཤད་རྒྱུ་འདུག།དེ་ནས་ཁོང་ཡུན་རིང་ལ་བཞུགས་མ་ཐུབ་པར་སྐུ་འདས་སྐབས་གདུང་ལས་མཁན་སྨིན་ཐང་དགོན་པའི་དགེ་སློང་འཇམ་བསྟན་སོགས་ཡིན་པར་བཤད་པ་དང་།སྤྱིར་བླ་མ་སྐུ་ཤ་དེ་འདྲའི་ཆུང་ཆུང་ཅན་ཞིག་མིན་ཡང་སྐུ་གདུང་ཡ་མཚན་ཆུང་བར་གྱུར་ཏེ་གདུང་བསྲེག་སར་འཁྱེར་དུས་གདུང་གི་ཁལ་ཚ་རུ་མ་ཎིའི་དར་མགོ་ལས་ཚན་བརྒྱ་པར་ཡོད་པ་དེ་བྱས་ཚེ།ད་དུང་སྐུ་གདུང་གིས་ཡང་བས་ཁལ་ཚ་མི་ལོང་བ་ཞིག་ཏུ་གྱུར་བ་དང་།སྐུ་གདུང་ཁྱེར་ནས་ལམ་ལ་བུད་སྐབས་ཁུ་བྱུག་གི་དབྱངས་སྙན་མོས་སྐྱེལ་མ་བྱས་པ་ལྟ་བུ་བྱུང་བས་གདུང་སྐྱེལ་མཁན་རྣམས་ལ་སྐྱོ་སྣང་ཆེན་པོ་སྐྱེས་ཏེ་མིག་ཆུ་འཐོར་བཞིན་འགྲོ་དགོས་ཐུག་པ་དང་།གདུང་ཁང་གཉན་པོ་གཡུ་རྩེའི་བྱང་ཤར་གྱི་གནས་རྒྱུད་ཕག་གའི་ཨར་ལུང་ཁུག་ཏུ་བརྩིགས་ཏེ་གདུང་བཞུ་ལ་ཉེ་སྐབས་ཉི་ཆར་ལ་མ་ལྟོས་པའི་འཇའ་གུར་རིམ་པ་གསུམ་གྱིས་ཡུན་རིང་བསྐོར་ཚུལ་དང་།རྗེས་སུ་གདུང་ཁང་སྒོ་ཕྱེས་ཚེ་རུས་གདུང་མ་ཞིག་པར་བཞུགས་ཡོད་ཀྱང་སྒོ་ཕྱེ་མཁན་གྱིས་རུས་གདུང་དུ་བཞུགས་ཡོད་པ་ངོས་མ་ཟིན་པར་གཏོར་ཤོར་བ་དང་།རིང་བསྲེལ་བབས་ཡོད་མེད་ལ་ཉམས་འཇོག་མ་ཤེས་འདུག་ཀྱང་འདས་རྟགས་ཁྱད་དུ་འཕགས་པ་དུ་མ་མངའ་བ་བཤད་ཚུལ་ལ་གཞིགས་ན་ཡང་ཕལ་བའི་སྐྱེ་བོ་རང་ག་བ་ཞིག་མ་ཡིན་པ་ནི་ཧ་གོ་སླའོ།།